
Omnis ,  qu®  instituitur  in  excellentium  Viro- 
rum  interitu  de  vita  eorum  commemoratio,  si¬ 
ne  ira  et  studio  suscipienda  est;  ne  hi  animi 
affectus  veritati  rerum  gestarum  ,  quod  Histo¬ 
ricum  maxime  dedecet ,  quoquo  modo  officiant . 
Hinc  a  commentando  de  aliquo  is  omnino  ab¬ 
stinere  debet  qui  eum,  quem  demonstrandum 
aggreditur  ,  vel  nimio  amore ,  vel  odio  prose¬ 
quitur  ;  namque  incompositi  animi  motus ,  queis 
ipse  agitatur ,  orationem  suam ,  se  etiam  invi¬ 
to  ,  palam  omnibus  labefactabunt .  Quid  autem 
est  turpius  quam  falsa  pro  veris  afferre  ,  aut 
nimium,  vel  minus  quam  par  est,  eum  lauda¬ 
re  ,  cujus  historiam  tradere  constitueris  ? 

Quapropter  cum  mihi  primum  in  mentem 
venit  de  Josepho  Attio  nonnulla  conscribere , 
plane  sensi  investigandum  mihi  esse ,  num  ani¬ 
mus  meus  iis  affectibus  reapse  careret ,  quos 
veritati  adeo  infensos  esse  affirmavi  :  cumque 
cognovissem  me  ira  quidem  exemptum  esse , 
non  autem  studio  propter  singularem  observan¬ 
tiam,  qua  Praeceptorem  carissimum,  affinem  et 
conjunctissimum  familiae  meae  Virum,  comple¬ 
xus  sum  semper ,  dum  viveret ,  extinctum  etiam 
prosequor ;  veritus  sum  ne  inconsulte  fuerim 
nimis  laudaturus  qui  longe  minus  ,  quam  mihi 
videatur  ,  laude  dignus  extiterit  .  Attamen  eunt 
animadverto  me  de  eo  scribere ,  qui  paucis  an¬ 
te  mensibus  adhuc  in  vivis  degebat,  et  in  ore 

atque  oculis  universae  civitatis  versabatur ,  ab 
iisque  me  lectum  iri  ,  qui  illo  familiarissime 
utebantur,  quique  omnia  ejus  gesta  adamussim 
pernoscebant ,  a  quibus  nefas  mihi  esset  men¬ 
dacii  exprobrationem  ultro  in  me  provocare  : 
cum  praeterea  considero  ,  me  nihil  de  eo  pro¬ 
laturum  ,  quod  aut  ipsismet  oculis  ego  non  vi¬ 
derim, ,  aut  a  fide  dignis  compertum  non  ha- 
buerijn  ;  non  modo  ab  instituto  meo  non  esse 
mihi'  recedendum  ,  sed  in  eo  potius  sine  ulla 
dubitatione  aut  timore  manendum  existimavi . 

Erit  igitur  Commentarius  hic  meus  candi¬ 
do  et  ingenuo ,  licet  tenui  et  rudi  stilo  ,  con-* 
scriptus  :  atque  in  eum  finem  tantummodo  spe¬ 
ctabit,  ut  gratum  animum  meum  erga  Praece¬ 
ptorem  suavissimum  ,  et  obsequium  erga  sum¬ 
mum  et  optimum  Virum  exhibeat  ;  adeo  ut 
memoria  illius  ,  qui  tot  praeclare  gestis  im¬ 
mortalitatem  promeritus  est ,  testimonio  etiam 
meo ,  quantulumcunque  est,  apud  cives  nostros 
confirmetur  . 

Josephus  Attius  Bononiae  honesto  gene¬ 
re  natus  est  anno  millesimo  septingentesi¬ 
mo  quinquagesimo  tertio  Kalendis  Februarii  . 
Is  egregiae  indolis  manifestissima  proferre  indi¬ 
cia  usque  a  pueritia  coepit  ;  fuit  enim  jam  in¬ 
de  ingenuus ,  comis  ,  docilis  ,  humanus  ,  non 
iracundus  ,  non  desidiosus :  Religionis  vero  ru¬ 
dimenta  ,  a  piissimis  Parentibus  Matthaeo  Attio  , 
et  Anna  Sanutia  accepta ,  diligenter  coluit , 
et  constanter  retinuit  quamdiu  vixit ;  ex  iisque 
uberrimos  fructus  perpetuo  edidit  . 

Ineunte  adolescentia  in  disciplinam  reli¬ 
giosae  illius  Societatis  traditus  est ,  quae  tunc 
temporis  educationi  universre  Civitatis  praeerat, 
quaeque  eum  non  ad  literas  modo ,  sed  ad  bo¬ 
nos  quoque  mores  sedulo  instituit .  In  eo  au¬ 
tem  eximia  quaedam  inerat  discendi  voluntas  , 
et  audiendi  studium ,  atque  cupiditas  :  sed  ei 
praecipuum  Naturae  instrumentum  ad  bene  et 
expedite  discendum ,  ingenii  scilicet  acies ,  non 
multum  inerat :  quod  nescio  an  probro ,  an  po- 
tius  laudi  sit  tribuendum;  quidquid  enim  sub 
Magistris  profecit  (multum  autem  profecisse  pa¬ 
lam  faciam  )  illud  totum  habuit  e  disciplina  et 
solertia ,  quarum  ope  eam  mentis  vim  ,  quam 
a  Natura  nactus  erat  ,  intendit  atque  auxit . 

Primorum  studiorum  emensus  curriculum  , 
Philosophiae  se  dedit  ,  in  qua  a  Josepho  Voglio 
accurate  est  eruditus  .  Scrutabantur  interim 
Parentes  ejus,  utrum  ad  aliquam  certam  Scien¬ 
tiam  adolescentulus  voluntatis  inclinatione  pro¬ 
penderet  ;  et  quaenam  porro  inter  Scientias  ei 
maxime  arrideret  :  cnmque  cognovissent  eum 
Medicinae  studii  cupidum  videri ,  ad  hujus  prae¬ 
ceptis  eum  imbuendum  praestanti  ores  Magistros 
elegerunt  .  Hinc  Botanices  praeceptorem  habuit 
Cajetanum  Laurentium  Montium  ,  Anatomes 
Carolum  Mondinium ,  Medicinae  theoreticae  Ca¬ 
jetanum  Uttinium ,  clinices  autem  Alexandrum 
Bontium  ,  et  Cajetanum  Fattorinium  .  Inter  ve¬ 
ro  Medicinae  partes  visus  est  Attius  Chirurgia 
summopere  delectari ,  cujus  amore  caeteras  fere 

contempsit;  Chirurgias  enim  propter  opportunas 
animi ,  et  corporis  qualitates  intelligebat  se  es¬ 
se  aptissimurp  .  Quapropter  Chirurgiae  elementa 
a  Ferdinando  Marchesinio  avide  arripuit  ,  Cy- 
stotomiam  ad  calculos  educendos  a  Josepho 
Bacchettonio ,  Obstetriciam  a  Joanne  Antonio 
Gallio:  et  ne  quid  ei  deesset,  ad  Anatomen 
exteriorem  ,  quae  tanta  pars  Chirurgiae  est  9 
operam  suam  ,  ultra  quam  Medico  opus  vide¬ 
tur,  animum  adjunxit.  Nihil  autem  ei  magis 
cordi  tunc  erat ,  quam  ut  occasio  se  offerret  , 
quum  ea ,  quae  toties  in  cadaveribus  expertus 
erat,  in  viventibus  hominibus  exequi  posset. 

Inciderat  Attius  in  ea  tempora ,  quibus  Bo¬ 
noniae  Chirurgia  cum  Cajetano  Tacconio  ,  et 
Petro  Paullo  Molinellio  ,  summis  Viris  jam  vita 
functis ,  pene  interierat ;  etenim  Joannes  Petrus 
Molinellius  Petri  Paulli  filius ,  et  Gaspar  Gen¬ 
tilius  ,  qui  eam  tueri  potuissent,  procul  ab¬ 
erant  a  Patria:  Ferdinandus  vero  Marchesinius  , 
et  Josephus  Bacchettonius ,  quorum  alter  in 
Nosocomio  Sanctae  Mariae  Mortis  externis  mor¬ 
bis  medebatur,  alter  ad  calculosos  curandos  a 
Senatu  fuerat  stipendio  conductus ,  aetate  et 
morbo  dejecti ,  Chirurgiam  pene  deseruerant , 
atque  a  suscepto  diuque  obtento  munere  leva¬ 
ri  cupiebant  . 

Attius  nullo  fere  usus  Praeceptore  praeter 
Socerum  Josephum  Bonagam,  qui  minorem  qui* 
dem  Chirurgiam  inter  primos  exercebat,  majo¬ 
rem  vero  adjumento  tantummodo  juvabat,  nullo 


proinde ,  aut  prope  nullo  exemplo  Magistri  edo. 
ctus  ,  genio  suo  indulgens  ,  quo  in  Chirurgiam 
ferebatur  ,  asperiores  illas  Chirurgi®  Operatio, 
nes  aggredi  ausus  est ,  quibus  obstructa  lens 
crystallina  ab  oculi  pupilla  removetur,  lapis 
ex  vesica  urinae  evellitur,  aneurysma  arteria¬ 
rum  vinctura  obliteratur  ,  fetus  transversus  ab 
utero  educitur :  quas  curationes  ,  antequam 
Medicinae  et  Chirurgi®  laurea  donaretur,  quod 
anno  millesimo  septingentesimo  septuagesimo 
nono  ei  contigit  ,  dum  scilicet  Medici  Adsi- 
stentis  munus  in  Nosocomio  Sanet®  Mari® 
Mortis  adhuc  fungeretur ,  perficere  c®pit :  in 
quibus  Operationibus  adeo  pr®clare  se  gessit , 
ut  adolescens  senes  ,  tyro  veteranos  non  ®qua- 
ret  modo  ,  sed  etiam  superaret eaque  felici¬ 
tate  usus  est ,  ut  curationes  fere  omnes  ab  eo 
suscept®  prosperum  exitum  habuerint;  quo  fa- 
ctum  est  ut  universam  Civitatem  in  sui  ipsius 
traxerit  admirationem  . 

Erat  ejus  ®qualis  et  ®mulus  ,  amicus  ta¬ 
men  a  condiscipulatu  carissimus  ,  Tharsitius 
Riviera ,  qui  Bartholom®i  Rivier® ,  nobilis  qui¬ 
dem  tunc  temporis  Chirurgi  ,  sed  jamdiu  do- 
mi  morbo  detenti ,  erat  fratris  filius  :  vir  a- 
ptus  ,  et  factus  ad  omnia  ,  propter  acumen  et 
vim  mentis  ,  et  naturalem  ingenii  dexterita¬ 
tem  :  qui  primus  omnium  Bononi®  extitisset , 
nisi  cum  Josepho  Attio  fuisset  ipsi  conten¬ 
dendum  .  Redierant  etiam  paullo  ante  in  Pa¬ 
triam  et  Gaspar  Gentilius  ,  qui  Parisiis  et  Mon- 

te  Pessulo  9  Chirurgi#  discendae  causa,  nonnullos 
annos  erat  commoratus  ,  et  Joannes  Petrus  Mo- 
linellius  ,  in  quem  Natura  quidquid  valet  ido¬ 
neum  ,  et  acceptum  Chirurgum  reddere  ,  ple¬ 
nis  manibus  profuderat  .  Cum  his  de  principa¬ 
tu  ,  et  de  Cathedra  ,  quam  Benedictus  deci¬ 
mus  quartus  pro  chirurgicis  Operationibus  in 
cadavere  docendis  ,  et  demonstrandis  Bononiae 
constituerat  ,  quamque  Gaspar  Linguerrius  nu¬ 
per  moriens  reliquerat ,  fuit  ipsi  decertandum. 

Ex  utraque  vero  contentione  Attius  supe¬ 
rior  discessit  ;  namque  ineunte  anno  millesimo 
septingentesimo  octogesimo  Josepho  Bacchetto- 
nio  adjutor  datus  est  :  duobus  vero  post  annis 
Ferdinando  quoque  Marchesinio  ut  ipsius  auxi¬ 
lio  in  Nosocomio  uteretur  permissum  est :  im- 
mo  ingravescente  in  dies  Marcliesinii  valetudi¬ 
ne  ,  anno  millesimo  septingentesimo  octogesimo 
quinto  ex  onere  omnino  exemptus  fuit  et  quie¬ 
ti  datus  ;  atque  in  ejus  locum  Attius  suffectus 
est .  Neque  deinceps  ullus  fere  erat  in  univer¬ 
sa  Provincia,  atque  adeo  in  finitimis  regioni¬ 
bus,  Picentinis  praesertim,  cui  magna  aliqua 
chirurgica  Operatio  opus  esset,  qui  ad  eum 
non  confugeret  ;  ne  pauperibus  quidem  exce¬ 
ptis  ,  qui  publicum  Nosocomium  Sanctae  Ma¬ 
riae  Mortis  ,  in  quo  Attius  Chirurgiam  facie¬ 
bat  ,  cseteris  Nosocomiis  anteponebant  .  Itaque 
princeps  Chirurgorum  Bononiae  extitit ,  atque 
habitus  fuit  . 

Hoc  opinionum  de  eo  consensu  Cathedram 

etiam  Benedicti  decimi  quarti  facili  negotio 
obtinuit,  ad  quam  illi  decernendam  non  solum 
lectissimorum ,  et  dignitate  prsestantium  Civi¬ 
um  ,  et  singulorum  Senatorum  voluntas ,  sed¬ 
et  vota  et  preces  Scholasticorum  omnium  anno 
millesimo  septingentesimo  nonagesimo  primo 
Pium  Sextum  Pontificem  Maximum  ,  et  Sena¬ 
tum  ipsum  certatim  compulerunt  . 

Neque  hoc  tantum  munus  adeptus  est  At¬ 
tius  ,  sed  et  Lector  publicus  in  Bononiensi  Ar- 
chigymnasio  ,  primum  honorarius  ,  mox  stipen¬ 
dio  constituto ,  anno  millesimo  septingentesimo 
octogesimo  octavo  exeunte ,  renuntiatus  est,  et 
in  Ordinem  Benedictinorum  Academiae  Bono-* 
niensis  tunc  temporis ,  quemadmodum  postea 
inter  Sodales  tum  Instituti  Italici ,  tum  Coetus 
Lucensis  Medicinae  et  Chirurgiae  excolendae  ,  et 
Academiae  Ligurni  Portus  est  cooptatus  :  tan¬ 
dem  nostrae  Clinices  chirurgicae  Magister  ele¬ 
ctus  est ,  et  in  Collegium  Medicum  Chirurgicum 
ad  scitus  . 

Ecquis  autem  Bononiae  unquam  fuit  qui 
hos  honoris  gradus  magis  promeruerit  ?  Nihil 
enim  in  eo  deerat  quod  in  egregio  et  numeris 
omnibus  absoluto  Chirurgo  possis  desiderare  ; 
namque  et  in  ejus  vultus  forma  venustum  quid¬ 
dam  inerat,  atque  decens,  et  in  sermoiie  ad 
aegrotantium  animos  recreandos  mira  suavitas  , 
et  vis  quaedam  ad  timidiores,  vel  pertinaciores 
quoscumque  evincendos  accomodata  ,  Erat  prae¬ 
terea  ipsi  oculorum  acies  acerrima  ,  et  in  utra- 

que  manu  tanta  firmitas  et  dexteritas ,  ut  vel 
dum  latius  et  altius  aegroti  membra  incideret  , 
secaretve  ,  nutaret  nusquam  ^  aut  haereret  vel 
minimum  ,  et  elegans  quiddam ,  et  jucundum , 
quod  caeteroquin  atrox ,  et  inhumanum  vulgo 
videtur ,  adstantibus  Medicis ,  et  Chirurgis  ex¬ 
hiberet  . 

Quid  autem  de  ejus  judicio  circa  morbos 
dicam ,  quod  difficile  cuicumque  esse  Hippo¬ 
crates  affirmavit?  Atqui  Attius  a  Natura  et  ab 
experientia  ita  erat  comparatus  ut,  cum  aegro¬ 
tum  vidisset ,  illico  primoque  ipso ,  fere  dixe¬ 
rim  ,  intuitu  ,  quo  ille  morbo  afficeretur ,  et 
qualem  morbus  exitum  habiturus  esset ,  sine 
ulla  haesitatione  pronunciaret :  cujus  judicium 
even£u£  ita  confirmare  solebat ,  ut  non  conje¬ 
cisse  ,  sed  divinasse  potius  videretur  . 

In  Operationibus  vero  chirurgicis  humani¬ 
tate  tanta  usus  est  semper,  ut  dolores,  quos 
ipse  ciere  cogebatur  ,  enixe  ,  atque  omni  qua 
posset  ope  lenire  studeret  .  Humanitatem  au¬ 
tem  hanc  tantam  virili  quodam  ahimi  robore  , 
et  constantia  ita  temperabat ,  ut  cum  obtusis 
auribus  ab  adolescentia  fuisset,  surdior  etiam, 
quam  reapse  erat,  ad  aegrotantium  clamores  et 
ululatus  interdum  videretur ;  quoties  scilicet 
nimia,  et  intempestiva  humanitas  aegrotanti  es¬ 
set  obfutura  . 

Porro  in  ipsa  Operatione  sive  instituenda  , 
sive  provehenda  ,  sive  absolvenda,  quot  non  oc¬ 
currunt  obstacula ,  quae  neque  cognoveris ,  ne- 


que  prospexeris  ,  iipque  possibilia  putaveris 
antea  ?  Incredibile  autem  est  quam  cautus  , 
quam  sagax ,  quam  paratus  et  promptus  At¬ 
tius  fuerit  ad  ea  sive  antevertenda  ,  sive  su¬ 
peranda  .  Adhuc  memini  ,  nec  unquam  ex  ani¬ 
mo  meo  illius  diei  memoria  discedet  ,  quo  la¬ 
pidem  e  vesica  Stepliani  Boninii  extrahere  At¬ 
tius  aggressus  est  .  Catheterem  sulcatum  in  ve¬ 
sicam  demittere  non  potuerat  propter  urethrae 
angustiam  ,  quae  vix  subtilissimam  illam  fistu¬ 
lam  3  qua  urinam  ex  infantibus  educimus ,  aegre 
admittebat.  Tunc  Attius  ad  me  conversus  (ade¬ 
ram  enim,  una  cum  Matthaeo  Venturolio,  le¬ 
ctulo  miserrimi ,  atque  ab  omni  spe  dejecti  a- 
mici  )  leniter ,  ut  solebat ,  arridens  sciscitatus 
est  9  num  tam  infido  duce  sibi  liceret  cystoto- 
miam  suscipere  :  cui  extemplo  respondi ,  ei  li¬ 
cere,  quidquid  vellet,  audere;  exitum  de  mo¬ 
re  prosperum  futurum  .  Quo  meo  responso  cum 
fluctuantem  animum  confirmasset  suum  ,  ausus 
est  juxta  tenuissimam  illam  fistulam  cultri  aci¬ 
em  in  partes  tot  periculis  circumdatas  ,  ut  ad 
membranaceam  urethram  pertingeret ,  ea  se¬ 
curitate  immittere  ,  qua  usus  esset  si  cathete¬ 
rem  sulcatum  adhibere  potuisset  .  Ut  autem 
incisionem  a  membranaceo  urethrae  spatio  in 
vesicae  cervicem  et  in  prostatam  glandulam 
produceret ,  commune  specillum  rectum  sulca¬ 
tum  juxta  fistulam  in  vesicam  indidit :  mox 
ejus  sulco  inferius  et  oblique  converso  ,  capi¬ 
tulato  cultro ,  per  eum  ducto  ,  aditum  ad  ve¬ 
sicam  digito  ,  et  forcipi  relaxavit . 

Quod  autem  consilium  ipse  dederam  ,  ut 
operationem  illam,  licet  periculosissimam  ,  At¬ 
tius  accrederetur  ,  non  dedissem  sane  ut  eam 
in  altera  parte  secundi  Tomi  Actorum  Instituti 
Italici  pervulgaret,  quin  simul  Lectores  lucu¬ 
lenter  ,  et  graviter  commonefaceret  ,  arduam 
hanc  methodum  desperatis  tantum  casibus  ,  et 
quibusdam  tantum  Chirurgis ,  esse  reservatam; 
temerarius  enim  hic  est  operandi  modus  ,  non 
imitandus  ,  nec  imitationi  proponendus  ,  Fratri 
Jacobo  Beaulieu  jure  merito  exprobratus  ,  ne¬ 
mini  licitus ,  vel  ipsa  necessitate  cogente  ,  nisi 
illi  ,  qui  tantam  sibi  dexteritatem  diuturna 
exercitatione  eomparasset,  ut  a  statutis  legibus 
ei  fas  esset  aliquando  recedere  . 

Coeterum  non  temerarius,  sed  prudens, 
non  audax  ,  sed  cautus  in  chirurgicis  Opera¬ 
tionibus  sive  suscipiendis,  sive  perficiendis  At¬ 
tius  perpetuo  fuit  :  cujus  rei  magno  argumen¬ 
to  est  ipsum,  quum  inusitata  fortuna  vesicam 
ad  lapidem  educendum  methodo  Cheseldenia- 
na ,  quae  simplicissima  quidem  omnium  est  , 
non  autem  caeteris  expeditior  nec  tutior  ,  mul¬ 
tis  annis  secuisset ,  Petri  Tarini  instrumenta 
postremo  tempore  adoptasse;  ac  proinde  sulci 
catheteris  hiatum  in  eam  angustiam  adduxisse , 
ut  triangulare  capitulum  cultri  ,  cum  semel  in 
illius  aditum,  quem  satis  amplum  reliquerat,  in¬ 
troivisset ,  ab  ipso  sulco  excidere  aut  aberrare 
nunquam  posset  ,  Quod  equidem  non  eo  fecit 
Ut  sibi  consuleret  (nihil  enim  de  se  dubitabat) , 

sed  ut  discipulorum  securitati  provideret ,  eos- 
que  a  nimia  sui  fiducia  averteret  . 

In  eundem  finem  scalpelli  cystotomi  for¬ 
mam  nonnihil  immutavit;  namque  ejus  dor¬ 
sum,  quod  Cheselden  rectum  fecerat,  excava¬ 
vit  Attius,  ita  ut  catheteris  sulci  convexitati  9 
per  quam  cultri  apex  excurrere  debebat ,  hu¬ 
jus  dorsi  cavum  responderet ,  essetque  ei  fere 
parallelum  ;  ne  ulterius  aut  altius ,  quam  par 
erat,  convexo  suo  ventre  scinderet  culter,  dum 
in  vesicam  propellitur  .  Aciem  praeterea  .  scal¬ 
pelli  eodem  consilio  produxit ,  ne  ejus  venter 
nimis  progrederetur :  et  revera  hac  lorma  do¬ 
natus  culter ,  dum  extremum  sulci  catheteris 
in  vesica  attingit ,  eam  incisionem  prostatae  et 
vesicae  cervicis  jam  perfecit ,  quae  satis  est  ad 
calculum  extrahendum  .  Nodulum  tandem  seu 
capitulum  ,  quo  Tarinus  verticem  scalpelli  in¬ 
struxerat  ,  in  dorsi  initio  prope  apicem  ,  po- 
tiusquam  in  ipso  apice  Attius  collocavit ,  ut 
remanente  cuspide  ,  eodem  cultro  utraque  in¬ 
cisio  ,  idest  non  modo  interior  ,  sed  et  exterior 
posset  absolvi  . 

Ut  autem  tutius  et  commodius  tractari 
manu  ,  et  expeditius  immitti  in  externum  vul¬ 
nus  scalpellus  cystotomus  posset,  ejus  manu¬ 
brium  angustius  ex  eodem  chalybe,  ex  quo 
acies  constat ,  fecit ,  illudque  ad  manus  formam 
inclinavit :  ei  praeterea  caudam  quandam  infe¬ 
rius  addidit,  sicque  bifidum,  sive  bifurcum  fe¬ 
cit  ,  ut  altero  sui  extremo  manus  dorso  ,  alte- 


ro ,  seu  cauda ,  palm*  niteretur ,  angulo  vero , 
quo  cauda  adjungitur  convexitati  manubrii  , 
duplicatae  cuti,  pollici  et  indici  digitis  interje¬ 
ctae,  incumberet;  adeo  ut  ejus  auxilio  ad  du¬ 
riores  quoque  prostatas ,  si  quando  occurre¬ 
rent  ,  incidendas  Chirurgi  manus  esset  vali¬ 
dior  . 

Longius  vero ,  quam  par  est ,  progredere¬ 
tur  sermo  ,  si  singula  instrumenta  ,  et  artificia 
persequi ,  et  recensere  vellem ,  quibus  Attius 
chirurgicam  supellectilem,  et  curationes,  vel  O* 
perationes  fere  omnes  locupletavit ;  namque ,  ut 
alia  omittam  quamplurima,  acum  illam,  quam 
Clarissimus  Goulardus  ad  alligandam  arteriam , 
quae  singulis  costis  subjacet,  invenit,  Attius  ad 
injiciendum  vinculum  superiori  arteriae  trun¬ 
co  ,  tum  cum  aneurysmate  inferius  is  laborat , 
et  cum  praestat  ibi  truncum  obligare ,  ubi  pro¬ 
fundius  excurrit ,  peropportune  transtulit .  Quo 
autem  commodius  acus  illa  huic  fini  inserviret , 
longiori ,  et  validiori  eam  manubrio  instruxit , 
et  majori  curvatura  donavit ,  adeo  ut  semicir¬ 
culi  modum  aequaret .  Supererat  vero  difficultas 
non  levis ,  duplicis  nempe  fili  ex  duplici  fora¬ 
mine  ,  quo  acus  Goulardi  prope  cuspidem  tere¬ 
bratur  ,  extricandi :  quae  difficultas  a  sanguine , 
quo  filum  tunc  inficitur,  et  imbuitur,  profici¬ 
scitur  .  Cui  difficultati  ut  occurreret  Attius ,  ne 
scilicet  acus  eandem  repetere  cogeretur  viam , 
quam  semel  erat  ingressa ,  acum  cum  manubrio 
cochleae  ope  ita  conjunxit,  ut  disjungi  pro  vo- 

luntate  posset;  proindeque  cum  transduxisset 
subtus  arteriam ,  una  cum  acus  cuspide  ,  dupleic 
filum,  manubrium  ab  acu  removebat,  ita  ut 
hinc  acus ,  illinc  trahi  posset  manubrium  :  re¬ 
liquum  vero  in  vulnere  duplicatum  filum  ab 
adjuncta  acu  ,  in  cujus  ellipticum  foramen  in¬ 
troductum  antea  fuerat,  forficulis  facile  divi¬ 
debat  .  Gravissimum  praeterea  imminebat  peri¬ 
culum  ne,  adjacentes,  et  suppositas  arteriae 
partes  dum  transgrederetur  acus  acies,  proxi¬ 
mam,  arteriae  venam  et ,  quod  majoris  momenti 
est ,  nervum  vulneraret :  quod  discrimen  tanti 
fecerant  Thibautius  et  Molinellius ,  ut  satius 
duxerint  venam ,  et  nervum  simul  cum  arteria 
ligatura  comprehendere  ,  quam  acus  cuspidi 
nervum  objicere  .  Hanc  perniciem  ut  averteret 
ab  his  partibus  Attius ,  acus  suae  cuspidem 
obtudit;  ita  ut  mollissimam  quidem  cellularem 
illam ,  quae  hisce  partibus  interjacet ,  expedi¬ 
tissime  penetrare  posset,  partes  vero  illas,  vel 
proximas ,  laedere  non  posset .  Hac  ratione  ar¬ 
teriam  Attius  seorsim  deligabat,  a  quacumque 
noxa  nervo  incolumi  servato  .  Quamvis  enim 
Molinellius  admoneat  aegros  .  ...  ad  sanitatem 
perductos  nervo  ligato  fuisse ,  ut  neque  celerius  3 
neque  melius  non  ligato  perduci  potuisse  videren¬ 
tur  ;  fatendum  tamen  praestare ,  dummodo  id 
sine  periculo  fieri  possit  ,  eum  vinctura  non 
complecti,  sed  omnino  declinare,  ne  gangraena 
vel  spasmus  ab  ejus  constrictione  oboriatur : 
quod  Attii  acus  mirifice  cavet. 


i6 

Neque  est  silentio  praetereunda  occasio , 
qtiam  nactus  est  Attius  ut  Goulardi  acum  ad 
aneurysmatis  curationem  traduceret ;  namque 
occasio  ipsa  ejus  perspicaciae ,  et  solertise  ma\ 
gno  est  argumento  ;  cum  enifn  tibialis  arteriae 
posticae  aneurysma  ei  curandum  forte  contigis¬ 
set  ,  continuo  animadvertit ,  si  arteriam  extb 
mam  cruralem  in  femore  alligavisset  ,  Anelii 

{irimum ,  mox  Hunteri  praeceptis  illectus  ,  et 
oci  captus  commoditate  ,  verendum  sibi  fore 
ne  rami  ,  qui  ab  eo  trunco  ultra  ligaturam 

}>rodeunt  ,  quique  ad  eundem  truncum  infra 
igaturam  redeunt  ,  tantam  sanguinis  vim  in 
ipsum  effunderent  ,  ut  saccum  ,  in  quem  infe¬ 
rius  se  explicaverat  cellulare  arteriae  involu¬ 
crum  ,  in  pristina  distensione  retinerent  :  quod 
non  modo  inutilem  redderet  Chirurgi  laborem  , 
sed  periculo  morbi  illud  quoque  curationis 
adjiceret  •  Neque  enim  id  perpetuo  usuvenit  , 
quod  aliquando  accidisse  fertur ,  ut  scilicet  , 
injecto  vinculo,  obstruatur  arteria  tum  prope 
ligaturam  ,  tum  prope  aneurysma ;  cum  expe¬ 
rientia  compertum  habeamus  contingere  po¬ 
tius,  aut  fere  semper  aut  saepius  saltem,  quod 
Monteggia  observavit ,  ut  trunci  obstructio  ad 
proximiores  tantum  ramos  trans  ligaturam ,  sci¬ 
licet  cor  versus ,  producatur  .  Superiores  vero 
hi  arteriae  rami ,  paullo  post  ligaturam  inje¬ 
ctam,  vi  irruentis  sanguinis  ita  distendi  solent  , 
ut  trunci  obstructi  vices  gerant ,  et  aneurys¬ 
mati  supposito  eandem  fere  sanguinis  copiam 

suppeditent  ,  quam  truncus  ipse  paullo  ante  in 
illud  impellebat  .  Hic  autem  perniciosus  liga* 
turae  effectus,  procul  ab  aneurysmate  injectae. 
Chirurgum  interdum  adigit ,  ne  curationis  et 
laboris  sui  fructum  amittat ,  ad  alteram  liga¬ 
turam  superius  injiciendam  ,  qua  ad  eos  quo¬ 
que  ramos  sanguini  via  intercludatur  :  quod 
sane  periculosiorem  reddit  curationem  .  Hinc 
Joanni  Huntero  et  Antonio  Scarpae  concedit  At¬ 
tius,  ligandam  quidem  esse  exteriorem  cruris 
arteriam  in  ea  femoris  parte ,  ubi  cute  tantum** 
modo  et  musculo  fascialata  contegitur  ,  tum 
cum  aneurysma  in  poplitis  cavo  latet;  namque 
commodius  eo  loco  arteria  vinculo  cingi  potest : 
neque  verendum  ibi  est  ,  ne  arteriae  truncus , 
aut  proximi  morbi  particeps  inveniatur ,  aut  a 
sua  sede  recesserit ,  aut  cum  vena  et  nervo 
arctius  conjungatur ,  ita  ut  difficile  sit  arte¬ 
riam  seorsim  deligare  ,  quin  nervus  laedatur  : 
quae  omnia  verenda  maxime  erunt  si  Chirur¬ 
gus  ,  veteri  usus  methodo  ,  arteriam  prope  a- 
neurysma  ligandam  susceperit  .  Cum  vero  aneu¬ 
rysma  ,  quod  Attii  curationi  commissum  fuerat , 
tibialem  arteriam  posticam  invasisset ,  ubi  pe¬ 
roneam  emittit ,  qui  locus  a  femore  admodum 
distat ;  satius  duxit  praedictis  de  causis  in  po¬ 
plite  ,  qui  nec  parum  nec  nimis  ab  aneurysma¬ 
te  abest ,  quam  superius  in  femore ,  arteriae 
truncum  deligare  :  quo  consilio  veteris  et  re- 
centioris  methodi  utilitates  apte  conciliavit,  at¬ 
que  utriusque  incommoda  5  et  pericula  removit . 

Non  semper  tamen  Chirurgo  licet  arteriam 
procul  ah  aneurysmate  pro  voluntate  ligare  ; 
cum  interdum  aneurysma  prope  ea  loca  in¬ 
crescat  ,  ultra  quae  nefas  videatur  vinculum  ar¬ 
teriae  injicere  .  Hic  scilicet  casus  anno  millesi¬ 
mo  octingentesimo  quarto  Josepho  Attio  se  ob¬ 
tulit .  Ingens  enim,  aneurysma,  a  nisu  vehe¬ 
menti  ortum  9  paullo  infra  inguen  9  ad  eum  lo¬ 
cum  9  quo  femur  abdomen  versus  flectitur , 
homini  cuidam  triginta  quinque  annorum  in¬ 
tumuerat  :  nullus  adhuc  Chirurgus  extiterat 
( quantum  ipsi  Attio  innotuerat  )  qui  arteriam 
femoris  communem  deligare  ausus  esset  ;  veriti 
plerique  eorum ,  ne  iliacae  internae  ramuli ,  qui 
juxta  ischion  cum  musculari  arteria  femoris 
per  circumflexos  hujus  ramos ,  et  per  ejusdem 
perforantes  arterias  cum  articularibus  ligati 
trunci  surculis  circum  genu  communicant  9  ad 
sufficientem  sanguinis  copiam  inferioribus  par¬ 
tibus  suppeditandam  non  valerent  .  Neque  mi¬ 
randum  est  9  Attium  tunc  latuisse 9  quod  unus 
Abernethy  octo  ante  annos  9  quemadmodum 
Hodgson  refert ,  in  Anglia  praestiterat ;  namque 
et  ipsum  eruditissimum  Scarpam  id  latuisse  vi¬ 
detur  ;  cum  enim  pro  aneurysmatis  inguinalis 
curatione 9  femoralis  arteriae  communis  ligatu¬ 
ram  io  celeberrimo  illo  ^  quod  de  Aneurysmate 
scripsit  9  Opere  Scarpa  proposuerit  5  eamque 
compressioni  9  qua  Cuattanns,  Gavina ,  Clarke* 
et  May  er  usi  fuerant  9  longe  praestare  censue- 
xit ;  hoc  ipso  patet  9  ei  tunc  minime  innotuis- 

se  ,  quemquanrl  antea  sttscepisse  id ,  quod  ips$ 
tum  proponebat;  secus  illud  nunquam  Scarpa  ut 
novum  proposuisset .  Ecquis  autem  ab  alterutro 
expos  tu  lasset ,  ut  quidquid  inventum  aut  actum 
est  in  remotissimis  regionibus ,  compertum  ha¬ 
beret  ,  antequam  inventae  aut  actae  res  late  vul¬ 
garentur  ;  tunc  praesertim ,  cum  atrox  illud  in¬ 
ter  Gallos  et  Anglos  bellum  exarderet ,  quod 
Disciplinarum  omnium  et  Artium  profectibus 
adeo  fuit  infestum  ?  Neque  revera  quisquam 
extitit ,  non  Freer,  non  Tomlinsoil,  non  Astley 
Cooper  5  non  caeteri  Abernethy  sectatores ,  qui 
ante  millesimum  octingentesimum  quartum  an¬ 
num  ,  non  dicam  iliacam ,  quemadmodum  Aber¬ 
nethy  fecit  9  sed  ne  femoralem  communem 
quidem  arteriam  ligaverit ,  quemadmodum  At¬ 
tius  fecit;  adeo  ut  si  hic  primus  omnium  non 
extitit  qui  id  ausus  sit ,  extiterit  saltem  alter  a 
primo  . 

Sed  ut  ad  rem  redeam  9  summum  interim 
homini  instabat  vitae  periculum,  quod  moram 
et  cunctationem  omnem  respuebat  .  Hinc  At¬ 
tius  necessitate  potius  adactus ,  quam  volunta¬ 
te  aut  spe  ductus  ,  cutem  a  summo  tumore 
ad  femoris  ligamentum  secuit :  adjacentem  mu¬ 
sculi  fascicelatce  aponeurosim  incidit ,  et  suppo¬ 
sitam  arteriam ,  seorsim  a  proximis  partibus  , 
acu  sua  ligavit  .  Injecto  vinculo,  pulsatio  aneu» 
rysmatis  illico  conquievit ,  et  paullo  post  tu¬ 
mor  ipse  defecit :  calor  autem  9  et  color ,  et 
circulatio  sanguinis  in  inferioribus  partibus  per- 

severabant  ;  qu®  faustum  quidem  curationis 
exitum  ominabantur .  Ast  decima  quarta ,  ab 
injecto  vinculo  ,  die  tanta  vis  sanguinis  ab 
ipso  trunco  superius  disrupto,  unde  epigastrica 
arteria  prodit  ,  subito  effluxit ,  ut  ®ger  pene 
exanimatus  fuerit  .  Qua  calamitate  perculsus 
Attius ,  quam  proxime  ligamentum  ,  arteriam 
iliacam  ipsam  ita  deligare  studuit ,  ut  nonni¬ 
hil  ligamenti  ipsius  necesse  habuerit  vinculo 
comprehendere  :  quo  facto  haemorrhagia  quidem 
cohibita  statim  est  ,  sed  tanta  sanguinis  copia 
jam  eruperat  ,  ut  aeger  superesse  no n  potuerit . 

Cum  vero  primum  haemorrhagia  oborta  est  3 
metuendum  sibi  Attius  continuo  sensit ,  ne  in¬ 
jectum  vinculum  ,  quod  ,  dum  perstringitur  , 
internam  ,  et  fibrosam  arteriae  tunicam  illico 
circumcidit  9  externum  involucrum  deinde  len¬ 
ta  erosione  absumpserit ,  antequam  duae  pro¬ 
priae  arteriarum  tunicae  grumo  interposito  ,  vel 
mutuo  contactu ,  coaluerint  .  Quamvis  autem 
in  eo  casu  ab  hoc  ligatur®  vitio  haemorrhagiam 
minime  profectam  fuisse,  cadaveris  examen  do¬ 
cuerit ;  consulendum  tamen  sibi  fore  huic  cu¬ 
rationis  periculo ,  quod  celebriorum  Angliae  , 
Galli® ,  Itali® ,  Genev®  Chirurgorum  inventa  , 
et  ingeniosa  artificia  removere  adhuc  non  po¬ 
tuerunt  ,  Attius  animadvertit  .  Etsi  enim  ipsi 
videretur  Paulli  Assalini  forcipem  huic  incom¬ 
modo  posse  mederi  ,  nonnihil  tamen  in  ea  e- 
mendandum  ,  addendum ,  immutandum  censuit  3 
ut  sanguinis  cursum  pressione  sua  intercipere 


valeret ,  quin  arteriae  tunicas  vel  praecideret  , 
vel  corroderet  :  secus  Assalini  forceps  eosdem 
perniciosos  ederet  effectus,  quos  ligaturae  obje* 
ctari  posse  affirmavimus  ,  quemadmodum  ex¬ 
perientia  ipsi  Attio ,  et  Joanni  Baptistae  Mon- 
teggiae  comprobavit  . 

Quapropter  forcipis  Assalini  sinum  ,  qui 
interiori  verticis  utriusque  rami  superficiei  ad 
excipiendam  arteriam  exculptus  est,  pulvinulo 
muniendum  utrobique  esse  judicavit ,  ut  mol¬ 
liori  vi  parietes  urgerentur  arteriae  .  Apices 
praeterea  ramorum  forcipis ,  quos  Assalinus  ita 
axiculo  conjunxerat  ,  ut  orbibus  cochleae ,  in 
manubria  injectae  ,  claudi  et  aperiri  possent , 
Attius  decussatim  disposuit,  ita  ut  unius,  vel 
alterius  cochleae  orbis  conversione  diduceren¬ 
tur  facilius ,  et  removerentur ,  tum  cum  forcipis 
pressione  amplius  non  indigeret  arteria .  Qui¬ 
bus  emendationibus  in  spem  maximam  adduce¬ 
batur  Attius  ,  si  vita  sibi  suppeteret ,  futurum 
ut  ejus  expectationi  Assalini  forceps  penitus 
responderet  .  Quod  ideo  palam  feci  boc  loco  7 
ut  ejus  inventis,  quae  mors  ipsi  vetuit  experi¬ 
ri,  unusquisque  juvari,  et  observationibus  suis 
valeat  confirmare  . 

Priusquam  autem  aneurysmatis  argumen¬ 
tum  dimitto  ,  praestat  observationem  alteram 
ipsius  Attii  exponere ,  quae  non  parum  ad  ea  , 
quae  nuper  prolata  sunt  ,  referri  videtur  .  A- 
neurysma  a  vulnere  ortum  infra  cubitum  ho¬ 
minis  cujusdam ,  improbis  laboribus  addicti , 


eruperat ;  pro  cujus  sanatione  ligaturam  arte¬ 
riae  humeralis  ad  interiorem  bicipitis  musculi 
marginem  Aneliana  methodo  Attius  institue¬ 
rat  »  Injecto  vinculo ,  paullatim  tumor  aneu¬ 
rysmatis  evanuit,  pulsatio  vero  non  desiit:  nec 
ibi  tantum ,  ubi  tumor  excreverat ,  sed  in  uni¬ 
verso  brachialis  arteriae  tractu,  si  spatium  tri¬ 
um  aut  quatuor  digitorum  ligato  loco  adjacens 
excipias ,  in  quo  pulsatio  conquievit  :  immo 
circa  tumoris  centrum,  ubi  vulnus  illatum  fue¬ 
rat  ,  pulsatio  major  prodiit  ,  ligata  arteria , 
quam  fuerat ,  non  ligata :  fremitu  etiam  quo¬ 
dam ,  et  stridore  comitata:  quod  non  ineunto 
tantum,  aut  procedente  curatione ,  sed  extracto 
quoque  e  vulnere  vinculo ,  et  obducta  cicatrice  , 
observatum  est  ,  atque  duobus  post  annis ,  quam 
seger  convaluerat  ,  perstitit  ;  quacumque  alia 
praeteriti  aneurysmatis  discussa  noxa ;  licet  ae¬ 
ger  consuetis  laboribus  ,  nulla  salutis  ratione 
habita ,  indulgeret  . 

Ex  qua  observatione  patet  quidem  ,  ramos 
nonnullos ,  qui  ultra  ligaturam  ab  humeralis 
arteriae  trunco  discedebant,  infra  ligaturam  ad 
eundem  truncum  supra  vulneris  locum  rediis- 
se  ;  alias  sanguinis  cursus  in  loco  antea  vulne¬ 
rato  non  mansisset .  Vulnus  autem,  arteriae  olim 
inlatum,  coaluit  ne  sponte,  aut  ligaturae  ope, 
vel  adhuc  hiabat  ?  Si  primum  ;  unde  stridor  , 
et  fremitus ,  qui  sanationi  aneurysmatis  reliqui 
fuerunt  ?  Si  alterum ;  cur  tumor ,  scilicet  san¬ 
guinis  a  vulnere  in  adjacentes  partes  effusio  , 

post  ligaturam  cessavit ,  nec  ad  pristinam  ma¬ 
gnitudinem  unquam  rediit  ,  non  obstantibus 
gravissimis  diuturnisque  brachii  ipsius  labori¬ 
bus  ?  Problema  hoc  Chirurgis  solvendum  ,  aut 
saltem  ulterioribus  observationibus  ,  et  cadave¬ 
rum  sectionibus  explanandum  ,  quod  vivus  non 
potuerat  Attius  ,  moriens  reliquit  . 

Hactenus  ea ,  quae  ad  aneurysmata  spe¬ 
ctant  .  Alia  vero  nonnulla  ,  Caque  maximi  mo¬ 
menti  ,  pro  difficillima  et  implicata  fistulae  pe¬ 
ri  noe  alis  curatione  Attius  excogitavit ,  quae  ni¬ 
tido  sermone  discipulis  suis  quotannis  explica¬ 
bat  ,  quaeque  typis  pervulgari  merebantur ;  tan¬ 
ta  in  ipsis  sagacitas  et  ingenii  solertia  eluce¬ 
bat  . 

Praetermissis  iis  fistulis ,  quae  vel  a  litho¬ 
tomia  5  vel  ab  abscessu  perinaei  oriuntur  ,  eas 
curatu  asperiores  fistulas  considerandas  susci¬ 
pit  Attius  ,  quae  a  coagmento  ,  a  cicatrice ,  a 
callo ,  ab  excrescentia ,  vel  a  tumoribus  adja¬ 
centibus  urethrae  proficiscuntur ;  quibus  causis 
inhibitus  urinae  cursus ,  in  subjectum  scrotum , 
aut  in  perinaeum ,  discissa  urethra  ,  irrumpit , 
suoque  perenni  stillicidio  ulcus  parit  et  fovet  , 
quod  deinde  in  fistulam  abit  . 

Curationem  hujus  morbi  eo  dirigebat  At¬ 
tius  ,  ut  urethrae  obstacula ,  sci  licet  causae  re¬ 
moverentur  ,  et  fktulae  callus  consumeretur  ; 
adeo  ut  urina,  relicta  perinaei  via,  in  pristi¬ 
num  urethrae  canaliculum  ,  per  quem  excurre¬ 
ret  ?  se  reciperet  . 

Hujus  porro  curationis  duplex  occurrit  ca¬ 
sus  :  alter  scilicet ,  in  quo  urethra  ,  licet  admo¬ 
dum  impedimentis  coarctata  ,  subtilissinium  ta¬ 
men  specillum  ,  vel  catheterem  admittit  :  alter 
vero,  in  quo  obstaculis  praedictis  obstructa  pe¬ 
nitus  urethra ,  impenetrabilis  evasit .  In  primo 
casu  sufficere  Attius  putat ,  omnes  fistulosos  si¬ 
nus  ,  quotquot  in  urethra  hiant ,  incidere  ,  et 
linamentis  interpositis  suppurationem  in  iisdem 
ciere,  ex  quo  callus  exeditur,  et  cicatrix  ob¬ 
ducitur;  qua  perfecta,  non  difficiliter  urethrae 
angustia ,  immissis  in  eam  specillis  flexilibus  , 
ex  gumini  elastico  vel  ex  cera,  initio  gracilli- 
mis  ,  mox  crassioribus ,  paullatim  relaxatur  . 
Alterum  autem  casum  ,  qui  omnium  periculo¬ 
sissimus  est ,  quique  ipsi  se  obtulit  ,  ita  descri¬ 
bebat  Attius  .  Pertinax  ischuria  hominem  quen- 
dam  excruciabat :  nullum  specillum ,  vel  ma¬ 
xime  exile ,  urethram  trajicere  poterat :  ingens 
vitae  imminebat  discrimen  :  una  salutis  spes  ve¬ 
sicae  punctioni  nitebatur ;  quae  tamen  multis 
de  causis,  ut  fit,  in  posterum  quotidie  diffe¬ 
rebatur  .  Urina  interim  diuturnioris  morse  im¬ 
patiens  ,  disrupta  urethra  adversus  obicem  ,  in 
proximam  cellularem  iter  sibi  patefecit  ;  ubi 
oborta  primum ,  dein  remota  gangraena ,  fora¬ 
men  substitit ,  ex  quo  urina  ,  ab  urethrae  hia¬ 
tu  profluens  ,  manabat .  Tunc  Chirurgus  ,  qui 
curationem  susceperat ,  verens  ne  forte  rima 
illa  deinceps  obstrueretur  ,  cupiens  immo  eam 
fistulosam ,  idest  perennem  fieri ,  parvum  obtu- 

ramentum  ex  cerae  frustulo  in  ea  constituit  9 
atque  manere  jussit  :  cujus  consilium  asper¬ 
natus  aeger,  cum  jam  id  accidisse,  quod  Chi-* 
rurgus  exoptabat  ,  ratus  esset  ,  obturamen¬ 
tum  neglexit  ;  quo  factum  est  ut  rima  paul- 
lo  post  coaluerit  ,  et  redeunte  iscburia  ,  in 
vitee  discrimen  ae^er  iterum  fuerit  adductus  * 
Inter  haec  accersitur  Attius ,  cui  nihil  aliud 
superesse  videbatur  ad  miserrimum  hominem 
ah  interitu  prohibendum.,  praeter  vesicae  pun¬ 
ctionem  .  Cum  autem  animadverteret  Attius  , 
quam  aerumnosa  futura  esset  reliqua  aegrotan¬ 
tis  vita  ^  si  perenni  vesicae  foramini ,  et  perpe¬ 
tuo  urinae  stillicidio  ,  quod  nec  obturamentum 
valet  omnino  cohibere  ,  obnoxius  fieret  ;  in 
mentem  ei  venit  novam  experiri  curationis  ra¬ 
tionem  ,  dubiam  illam  quidem ,  et  factu  diffi¬ 
cillimam ,  quae  causam  auferret,  et  urethram 
reseraret ,  ut  naturalem  viam  urina  posset  re¬ 
legere.  Cumque  cognovisset,  se  nunquam  in 
urethram  catheterem  immissurum ,  nisi  prius 
obstacula,  quibus  ejus  canalis  occludebatur  5 
dimovisset;  Naturam  sibi  proposuit  in  exem¬ 
plum  ,  quam  recordabatur  ,  alia  via  urethram 
sponte  aperuisse  ,  atque  ita  aegrum  ab  ischuria 
paullo  ante  liberasse  ;  eaque  spe  clausum  ure¬ 
thrae  spatium  laxare  contendit .  Hinc  juxta  pe¬ 
rinaei  suturam ,  quae  rhaphe  vocatur ,  membra¬ 
naceam  urethram  inter  bulbum  et  prostatam  , 
ubi  urethra  ex  urina  tumebat,  incidit  .  Eru¬ 
pit  illico  magno  impetu  ingens  urinae  copia . 

Tum  Attius  per  inflictum  vulnus  in  anterio¬ 
rem  j  sive  exteriorem  urethrae  partem  sulca¬ 
tum  specillum  eo  consilio  demisit  ,  ut  in  obi¬ 
cem  offenderet .  Occurrit  statim  specillo  ure¬ 
thrae  angustia,  in  quam  cum  caute  et  leniter 
specillum  ipsum  insinuasset,  per  ejus  sulcum 
exilissimi  cultri  aciem  ulterius  impulit ,  quo 
urethrae  angustiam  illam  omnino  relaxavit .  De¬ 
inde  sulcatum  specillum  ,  a  vulnere  extractum  , 
per  urethrae  orificium  in  eundem  locum  demi¬ 
sit  ;  quo  alterum  obstaculum ,  ibi  inhaerens , 
eodem  cultro  superavit  .  Patuit  exinde  latus 
et  facilis  urinae  transitus  a  vesicae  cavo  ad  exte¬ 
rius  urethrae  orificium  . 

Cum  autem  vulnuscula  istiusmodi  abstergi 
coeperunt ,  metuendum  sibi  Attius  putavit  ne 
urethra ,  obducta  cicatrice ,  in  pristinam  an¬ 
gustiam  adduceretur :  ad  quod  antevertendum 
expedire  duxit  ,  torulum  ex  cera  in  urethram 
intromittere ,  atque  adeo  retinere ,  donec  vul¬ 
nus  penitus  obduceretur ;  quod  revera  brevi 
tempore  prospere  successit  . 

Huic  simillimam  curationis  rationem  paul- 
lo  post  Josephus  Nessius  in  suis  Institutionibus 
Chirurgicis,  anno  millesimo  septingentesimo  o- 
ctogesimo  nono  editis ,  proposuit ;  ac  proinde 
eam  ipsam,  quam  paullo  ante  invenerat  At¬ 
tius  ,  sua  auctoritate  et  exemplo  confirmavit . 

Quomodo  autem  se  geret  Chirurgus,  cum 
obstaculum  urethrae  non  prope ,  sed  procul  a 
perimei  vulnere  insidet  ?  Huic  quoque  ,  asperri- 

mo  sane  incommodo ,  Attius  occurrit ;  nam¬ 
que  scalpello,  quod  in  primo  casu  adhibuerat, 
in  hoc  altero  cuspidatum  stilum  ,  argenteo  tu¬ 
bulo  exceptum  ,  subrogavit  ;  ita  ut  obstaculo 
obviam  praeiret  fistula ,  mox  in  eam  impelle¬ 
retur  stilus  ad  impedimentum  diffindendum . 
Quod  si  urethrae  obstaculum  vesicae  ostio  ita 
proximum  esset ,  ut  tuto  incidi  in  perinaeo  u- 
rethra  non  posset,  propterea  quod  neutiquam 
ibi  ejus  tumor  prodiret ;  Attius  exemplo  suo 
auctor  est ,  demittendum  esse  in  urethram , 
usque  ad  obstaculum  ,  catheterem  sulcatum 
nullo  termino  circumscriptum :  scalpelli  com¬ 
munis  ope  incisionem  quinque  linearum  in  pe¬ 
rinaeo  instituendam  juxta  catheterem :  per  ejus 
sulcum  ,  vulnere  jam  denudatum  perexilem 
fistulam  inter  ambages ,  et  anfractus  urethrae 
paullatim  et  cautim  insinuandam ,  donec  in  ve¬ 
sicam  ,  quod  ibi  facillimum  factu  est ,  possit 
penetrare  ,  et  nonnihil  urinae  ad  aegrum  levan¬ 
dum  educere .  Deinde  argenteum  specillum  sul¬ 
catum  juxta  fistulam  in  vesicam  demittendum  , 
suo  sulco  excipiens  fistulam  :  quo  facto  fistula 
educitur,  et  gracilissimo  scalpello,  in  sulcum 
specilli  ducto  ,  quidquid  urethram  impediebat , 
scinditur ,  discutitur ,  evertitur .  Hoc  artificio 
relaxata  extrema  urethrae  cervice ,  catheterem 
ex  gummi  elastico ,  duce  specilli  sulco ,  in  ve*- 
sicam  protrudere  docet ,  alterumque  ejus  extre¬ 
mum  per  idem  vulnus  in  superiorem  urethrae 
partem  impellere ,  donec  ah  ejus  orificio  pro* 

deat :  ibique  jubet  per  aliquot  dies  permanere  ~ 
Hac  ratione  in  uniformem ,  quce  ejus  propria 
est ,  latitudinem  urethra  canalis  restituitur: 
et  ad  perinaei  vulnus ,  et  ad  circumpositam  cel¬ 
lularem  urinae  aditus  intercluditur  . 

Ut  autem  curatio  haec  expeditior,  et  aptior 
fieret  9  duo  videbantur  desiderari;  commodior 
scilicet  elastici  catheteris  in  superiorem  ure¬ 
thrae  partem  ingressus  ,  et  obstaculorum  ,  quae 
superiorem  hanc  urethra?  partem  saepe  interci¬ 
piunt,  facilior,  et  tutior  incisio.  Hisce  defe¬ 
ctibus  ut  mederetur  Attius,  specillum  excogi¬ 
tavit,  quod  perexiguo  capitulo  praecedens,  in¬ 
ter  urethrae  angustias  se  se  insinuaret .  Aliquan¬ 
to  vero  supra  capitulum  nonnihil  crassescebat 
specillum,  et  sulco  fodiebatur,  ut  angustissimi 
cultri  aciem  ad  obstacula  illa  perfringenda  pos¬ 
set  excipere  .  Relaxato  canaliculo ,  specillum 
jam  a  perinaei  vulnere  prodibat,  atque  usque 
eo  demittebatur ,  donec  parvulum  foramen  , 
prope  ejus  capitulum  ad  sulci  radicem  hians  , 
in  conspectum  Chirurgo  se  daret .  Huic  forami¬ 
ni  superius  elastici  catheteris  extremum,  in 
Cujus  ostium  specilli  capitulum  jam  se  intule¬ 
rat  ,  innectebatur ,  ejusque  ope  in  reliquum  u- 
rethra  spatium  trahebatur  . 

Monendum  tamen ,  in  hoc  tantum  casu  ca¬ 
theterem  elasticum  intrudi  et  manere  in  ure¬ 
thra  Attium  voluisse ;  namque  in  caeteris  casi¬ 
bus  ,  in  quibus  nullum  aliud  vitium ,  praeter 
hiatum  vulneri  perinaei  respondentem,  urethrae 


inhaeret ,  inutilem ,  immo  perniciosam ,  cathe¬ 
teris  praesentiam  in  urethra  existimavit  • 

Caeterum  ingeniosa  hac  curatione ,  quibus¬ 
cumque  urethrae  obstaculis ,  atque  impedimen¬ 
tis  ab  se  aceomodata ,  periculosam  adeo  et  mo¬ 
lestam  cistotomiam  ei  tantummodo  ischuria* 
Attius  reservavit  ,  cujus  causa  in  prostata 
inest ,  aut  in  vesica  ' 

Praeter  ea  Opuscula ,  de  quibus  superiuV 
retuli  ,  quae  in  Actis  Instituti  Italici  olim  edi¬ 
ta  fuerunt,  quorum  primum  et  alterum  do 
Lithotomia  ,  postremum  de  Aneurysmate  disse¬ 
rit  ,  alia  duo  Opuscula  serius  conscripsit  At¬ 
tius  ,  quae  typis  pariter  Bononiae  mandata  fue¬ 
runt  :  quorum  alterum  fistulas  salivarias  respi¬ 
cit  5  alterum  maxillae  inferioris  a  sua  sede  re¬ 
cessum  complectitur  .  Utrumque  paucis  per¬ 
stringam  . 

Fistulas  glandulae  Parotidis  ab  iis,  quae  e- 
jus  canaliculum  afficiunt,  opportune  distinguit 
Attius .  Ad  illas  aptissimum  esse  medicamen¬ 
tum  causticum,  quod  Veteribus  adeo  placebat, 
existimat ;  cujus  ope  quascumque  parotidis  fi¬ 
stulas  prospere,  et  expedite  ipse  sanavit  ..  Ad 
has  vero  curandas  ineptissimum  esse  causticum 
Attius  putat  ;  utpote  quod  uni  vel  alteri  pa¬ 
rotidis  acino  3  aut  capillari  ejus  ductui  ,  ero¬ 
dendo  et  consumendo  par  quidem  sit ,  commu¬ 
ni  vero  canaliculo,  qui  a  Stenone  nomen  du¬ 
xit,  per  quem  omnis  saliva,  a  parotide  scatu¬ 
riens,  praeterfluit,  obliterando  impar  omnino 
videatur  . 

Itaque  rejecto  pro  hujus  fistulae  curatione 
causticorum  usu,  recentiores  tres  methodos  ex¬ 
pendendas  suscipit  Attius,  quarum  prima  na¬ 
turalem  salivae  ad  os  tramitem ,  fistula  inter¬ 
ceptum  ,  restituere  conatur  :  altera  artificiale 
foramen,  naturali,  jam  deleto,  substituit;  ut 
saliva,  declinata  fistula,  iterum  in  os  possit  ef¬ 
fluere  :  tertia  tandem  cohibere  glandulae  mu¬ 
nus  ,  idest  salivae  confectionem  aut  cursum  con¬ 
tendit,  atque  ita  morbi  radices  omnino  evel¬ 
lere  . 

Primae  curationis  rationi  adversatur  At¬ 
tius  ,  licet  illustres  Viri  ,  Louis  et  Morandus  , 
id  feliciter  per  eam  aliquando  ,  quod  sibi  pro¬ 
posuerant  ,  sint  assecuti  ;  namque  nativa  illius 
canaliculi  ,  per  quem  saliva  ultra  fistulam  in 
os  effundi  solebat,  angustia,  salivae  ipsius  pri¬ 
vatione  adaugetur  ,  et  saepe  etiam  omnino  ob¬ 
struitur  ;  ita  ut  neque  inveniri  ejus  ostium  , 
neque  in  ipsum  immitti  specillum  possit  :  qui¬ 
bus  difficultatibus  Louis  ipse  adeo  commotus 
fuit,  ut  methodum  hanc,  a  se  inventam,  pa- 
ullo  post  sponte  deseruerit  . 

Neque  Attio  magis  arrisit  postrema  cura¬ 
tionis  ratio  ,  vetus  ea  quidem  ,  sed  jam  obso¬ 
leta,  qua  Stenonis  ductus  ligatura  obturatur, 
aut  parotis  ipsa  diuturna  pressione  extenuatur 
et  absumitur ;  nam  etsi  Haphniensi  Veterina¬ 
rio  Viborgo  concedas ,  tumorem  glandulae  ,  a 
Stenonis  ductus  ligatura  ortum  ,  diseutientibus 
remediis  adhibitis  cito  subsidere  :  et  Petro  De- 

aault  consentias  parotidem  ,  pressione  coactam  9 
nullo  periculo  aut  molestia  a  suo  officio  cessa¬ 
re,  imminui,  atque  etiam  a  vanescere;  Josepho 
tamen  Attio  assentiendum  est ,  non  esse  tanto 
salivae  fluxu  ,  quantus  a  parotide  emanat ,  ci¬ 
borum  digestionem,  in  homine  saltem,  defrau¬ 
dandam  ;  cum  eam  fistulam  sanare  alia  ratio¬ 
ne  possis ,  etiam  parotide  remanente  . 

Eam  itaque  methodum  Attius  probavit  ma¬ 
xime  ,  et  caeteris  antetulit  ,  quae  artificialem 
salivae  aditum  ad  os  patefaciat  :  pro  quo  itine¬ 
re  aperiendo  causticum  a  Le  Roy  adhibitum 
rejicit  Attius  ,  quod  deformem  cicatricem  pa- 
rit  ,  neque  satis  amplum  in  ore  ostium  relin¬ 
quit  .  Monroi  etiam  et  Desault  methodos  re¬ 
spuit  Attius  ,  qui  funiculo  trajecto  in  apertum 
punctione  foramen  ,  hoc  perenne  se  reddituros 
sperabant  ;  dum  enim  oris  hiatum  funiculo  in¬ 
tercludunt ,  omnis  saliva  ex  gena  effluit,  ideo- 
que  fistula  diutius  perseverat  .  Hisce  mendis 
immunem  Clarissimi  Duphenixii  methodum  cen- 
suit  Attius ,  qui  scalpello  rimam  os  versus  ape¬ 
riebat  ,  in  eamque  tubulum  ex  plumbi  lamina 
undique  perforata  immittebat ,  ut  teres  ,  et  sa¬ 
livae  pervia  ea  rima  evaderet ;  atque  eo  usque 
tubulum  ibi  retinebat  ,  donec  foramen  illud 
cicatrice  indueretur .  Fistulae  vero  callum  duo¬ 
bus  ellipticis  vulnusculis  ad  latera  inflictis  ,  et 
in  angulum  supra  ,  et  infra  concurrentibus , 
auferebat  :  quo  facto  vulnerum  labia  ad  con¬ 
tactum  adducebat ,  ut  citius  cohaererent  * 

In  qua  curationis  ratione  nihil  admodum 
Attius  immutavit  ,  nisi  quod  stilum  triangula¬ 
rem  ad  perfodiendum  interiorem  genae  parie¬ 
tem ,  ut  foramen  statim  fieret  rotundum,  scal¬ 
pello  subrogavit  :  et  praeterea  causticum  elli¬ 
pticis  illis  incisionibus  substituit,  ad  externum 
fistulae  hiatum  crusta  illico  obstruendum ,  et 
ad  callum  exedendum ;  ut  mitius ,  et  prom¬ 
ptius  cicatrix  ,  crustae  subjecta  ,  fistulae  obdu¬ 
ceretur  . 

Tandem  ad  machinas  ,  quibus  Veteres  ad 
reponendos  in  suas  sedes  articulos  ,  qui  ab  iis 
recesserant  ,  utebantur  ,  animum  convertit  At¬ 
tius  :  quas  neque  contemnendas ,  neque  pe¬ 
nitus  abjiciendas,  firmissimis  argumentis,  ex 
physica  ,  et  animali  dynamica  desumptis ,  pla¬ 
ne  et  dilucide  ab  se  expositis  ,  nititur  com¬ 
probare  ;  nam  si  quid  vitii  in  hisce  Antiquo¬ 
rum  machinis  inest  ,  illud  totum  a  'redun¬ 
dantia  ,  qua  obruuntur  ,  proficiscitur  :  quod  vi¬ 
tium  facili  negotio  recentiores  Chirurgi  emen¬ 
dabunt  ,  si  simpliciores  eas  reddent  ,  et  re¬ 
ctius  iis  utantur  ;  quin  earum  adjumento,  hu¬ 
jus  vitii  ergo.  Chirurgiam  omnino  carere  pa¬ 
tiantur  .  Neque  iis  tantum  reponendis  articu¬ 
lis  ,  quibus  validiores  musculi  obstant  ne  in 
sua  loca  restituantur  ,  hujusmodi  machinae  pro¬ 
desse  possunt ,  sed  in  iis  etiam  ,  qui  ad  pristi¬ 
num  locum  manibus  dumtaxat  reduci  solent , 
magno  interdum  nobis  sunt  usui;  tum  scilicet, 
cum  diutius  extra  suam  sedem  articulus  inhae- 

sit  .  Neque  eoe  tantum  machinae  ,  quas  Majores 
nostri  nobis  tradiderunt  ,  nonnunquam  sunt  ad¬ 
hibendae  ,  et  olim  intermissae  in  lucem  revo¬ 
candae  ,  sed  novae  quoque  aliquando  sunt  exco¬ 
gitandae  ,  atque  construendae  ,  ut  inopinatis  e-, 
ventibus  providere  possimus  . 

Haec  scilicet  occasio  Attio  se  obtulit,  tum1 
cum  maxillam  inferiorem ,  jamdiu  prolapsam  , 
in  suam  sedem  compellere  manibus  non  potue¬ 
rit  .  Nempe  Mulieri  cuidam ,  viginti  quinque 
annos  natae  ,  nervorum  distensione  inter  partus 
conatus  ,  et  dolores  correptae  ,  dum  pandicu- 
lans  oscitaretur  ,  os  adeo  diductum  est  ,  ut 
articulares  inferioris  maxillae  condyli  a  gle- 
noide  ossis  temporalis  sinu  recesserint  ,  et  in 
priorem  partem  exciderint  .  Centro  maxil¬ 
lae  motus  in  anteriorem  partem  transvecto* 
masseteres  musculi  ,  quorum  est  os  claudere  9 
hians  obstinate  detinebant  :  et  totum  mentum 
in  exteriorem  partem  prominebat  .  Hac  specie 
decepti  Chirurgi  ,  cum  phaenomenon  omne  a 
musculorum  spasmo  repeterent ,  vera  eos  mor¬ 
bi  causa  latuit ;  neque  proinde  alia  ratione  ei 
occurrendum  esse  ,  quam  emollientibus  empla¬ 
stris  ,  ad  genas  admotis  ,  putaverunt  .  Cum  in¬ 
gravesceret  in  dies  hac  curatione  morbus  ,  ad 
Nosocomium  delata  est  muliei  :  ubi  morbi  qui¬ 
dem  natura  statim  patuit,  sed  nimis  sero  re¬ 
ductio  ossis  tunc  tentabatur ,  cum  mensis  in¬ 
teger  jam  praeteriisset  .  Quid  manibus  niti  ,  et 
assequi  posset  ,  expertus  est  ipse  Attius  ,  sed 

incassum  ;  adeo  intenti  super  genas  musculi  5 
et  ligamenta  reluctabant  .  Tunc  necessitate 
coactus  duas  construi  forcipes  curavit  ,  quarum 
utraque  duobus  ramis  constaret ,  non  iis  qui¬ 
dem  decussatim  dispositis ,  sed  simul  prope 
verticem  articulatis  ita ,  ut  quantum  earum 
manubria  mutuo  admoverentur ,  tantum  verti¬ 
ces  recederent .  Uterque  autem  vertex  in  spa¬ 
thulam  abibat ,  pulvino  duro ,  ne  dilaberetur  9 
exterius  involutam  . 

Forcipibus  ita  comparatis,  eas  in  os  mu¬ 
lieris  Attius  conjiciebat ,  atque  utrinque  su¬ 
per  extremos  molares  dentes  oblique  colloca¬ 
bat  .  Deinde  paullatim ,  sed  valido  nisu ,  co¬ 
gere  manubria  coepit  ,  ut  eadem  ratione  di¬ 
ducti  vertices,  cum  superiorem  maxillam  mo¬ 
vere  non  possent ,  omni  vi  in  inferiorem  urge¬ 
rent  .  Tanto  conatu  revera  compulsa  maxilla  , 
loco  cedere  primum  visa  est ,  mox  evidentius 
deprimi ,  et  deorsum  ferri ,  prout  manubria 
astringebantur .  Minister  interim  ,  jubente  At¬ 
tio  9  maxillam  vehementer ,  juxta  Celsi  moni¬ 
ta  ,  apprehendebat :  mentum  concutiebat ,  et  ad 
guttur  adducebat ,  ut  condyli  de  eo  loco  di¬ 
moverentur  :  tandem  ,  excitato  mento  ,  maxil¬ 
lam  aequaliter  retro  agebat,  atque  in  suam  se¬ 
dem  compellebat  .  Haec  omnia  uno  fere  tem¬ 
poris  momento  facta  sunt  :  neque  profecto 
ejus  maxillae  restitutionem  manibus  unquam 
Attius  obtinuisset  ,  nisi  earum  imbecillitati 
forcipum  praesidio  subvenisset  . 

I  S 

Ex  his  ,  quae  hucusque  protuli  ,  mihi  sa¬ 
tis  patere  videtur  ,  quam  ingeniosus  ,  et  sagax 
Attius  fuerit  ad  instrumenta  quaeque  invenien¬ 
da  ,  et  aliorum  inventa  perficienda  .  Hinc  Chi¬ 
rurgiae  Libros  omnes  *  quotquot  in  lucem  pro¬ 
dibant  ,  sedulo  evolvebat  ,  ut  quidquid  utile, 
vel  idoneum  in  ipsis  reperiret ,  arriperet ,  et 
quidquid  ad  commoditatem  Chirurgiae  converti 
posset ,  consulte  excerperet  ,  et  emendaret  . 
Itaque  non  peritissimus  modo  ,  sed  etiam  eru¬ 
ditissimus  Chirurgus  habebatur  . 

Quid  igitur  mirum  si  ejus  nominis  fama 
universam  Italiam  longe  ,  lateque  sit  pervaga¬ 
ta  ;  ita  ut  ad  remotiores  quoque  Italiae  urbes 
Attius  accersiretur ,  ut  gravioribus  morbis  opem 
afferret  ?  Quid  mirum  si  ejus  consilium  circa 
obscuriorem  morborum  naturam ,  et  curationem 
exteri  etiam  Chirurgi  per  literas  saepissime  expe¬ 
tiverint?  Si  quis  vero  praeclarus  Chirurgus  Bono¬ 
niam  forte  advenisset  ,  nihil  ei  potius  erat  quam 
ut  Attium  conveniret  :  inter  quos  recensendi 
sunt  Franciscus  Pajola  ,  Andreas  Vacca,  Joannes 
Bell ,  aliique  permulti  illustres  Viri ,  et  qui  mi¬ 
hi  est  instar  omnium  ,  praeclarissimus  Scarpa  . 

Sed  ut  ad  eximia  animi  ejus  ornamenta 
paullisper  me  convertam ,  non  est  silentio  prae¬ 
tereundum  ,  quanta  fuerit  in  amicos  fide ,  in 
propinquos  benevolentia ,  in  egenos  misericor¬ 
dia  ;  namque  et  eos  omnes  ,  quorum  consuetu¬ 
dine  captus  olim  fuerat ,  jucundissima  familia¬ 
ritate  sibi  perpetuo  conjunxit  :  neque  tantum- 

modo  filios  ,  uxorem ,  et  fratres  carissimos  sem- 
per  habuit ,  sed  et  caeteros  9  quotquot  ipse  co¬ 
gnatione  vel  agnatione  attingebat  ,  tanto  amo* 
Te  complexus  est ,  dum  vixit ,  ut  nemo  un¬ 
quam  ei  fuerit  jucundior  .  Quid  autein  de  ejus 
miseratione  erga  pauperes  dicam  ,  quibus  faci¬ 
les  ,  et  attentas  aures  in  adversis  ubicumque 
praebebat ,  et  praesto  semper  erat  ;  non  lucri 
aviditate  ,  aut  spe  ductus ,  sed  sola  laudis , 
pietatisque  cupiditate  permotus  ? 

Nimius  sim  si  omnia  ejus  virtutum  testi¬ 
monia  velim  afferre  ;  erat  enim  benignus  ,  affa¬ 
bilis  ,  comis  5  et  urbanus  in  omnes  :  promptus  9 
hilaris  ,  facetus  in  conviviis  et  in  coetu  amico¬ 
rum  :  probus  9  et  honestus  adeo  ut  nemo  ma¬ 
gis  :  propositi  tenax  9  et  datae  fidei  cultor  dili- 
gentissimus  :  candidus  9  et  ingenuus  supra  quam 
dici  potest  :  impiger  ,  industrius  ,  modestus  , 
mansuetus  :  atque  illorum  sequo  animo  ferens 
injurias,  qui  ab  eo  superari  aegre  patiebantur. 

Tot  virtutibus  exornatus  Attius  ,  omnium 
oculos  in  se  convertebat ,  iisque  admirationem 
sui  ,  suaeque  integerrimae  vitae  injiciebat  .  Ne¬ 
que  quisquam  erat  in  hac  Civitate  ,  qui  eum 
non  coleret ,  atque  diligeret ;  sive  moribus  ejus 
illectus  ,  sive  beneficiis  devinctus  . 

Hic  tantus  Vir  paucos  ante  annos  ,  cum 
jam  consenuisset  9  renibus  coepit  laborare  ,  ex 
quibus  interdum  calculi  per  ureteres  in  vesi¬ 
cam  inter  diros  cruciatus  demittebantur  :  ne¬ 
que  exinde  omnes  per  urethram  forte  ejicie- 


bantur.  Postremo  febri  intermittenti  perniciosa 
(  ut  vocant )  correptus  ,  quae  sopore  primum  , 
mox  apopiexi  ,  instans  vitae  discrimen  praenun- 
ciabat ,  quaeque  a  renis ,  aut  vesicae  ,  aut  utri- 
usque  morbo  vel  oriebatur  ,  vel  saltem  foveba¬ 
tur  *  tertio  febris  paroxismo  invadente  ,  decimo 
septimo  Kalendas  Octobris  proximo  superiore 
anno  millesimo  octingentesimo  vigesimo  sexto 
occubuit  9  annos  natus  tres  et  septuaginta  . 

Etsi  vero  secundum  Naturam  sit,  unum¬ 
quemque  mori ,  et  maxime  senem  ,  illud  tamen 
in  ejus  morte  miserrimum  visum  est  ,  ac  pene 
intolerabile.  Virum  hunc  ,  quam  longissima  vita 
pro  hominum  generis  utilitate  maxime  dignum, 
quique  integra  adhuc  ,  et  firma  valetudine 
ad  septuagesimum  fere  annum  pervenerat  ,  eo 
morbo  subito  corripi  et  confici  ,  ex  quo  innu¬ 
meri  fere  homines  ejus  auxilio  convaluerant  . 

Haec  leviter  attigi  ad  recentis  jacturae  do¬ 
lorem  aliquo  modo  leniendum  :  quod  unum 
solatium  in  funere  desideratissimi  Praeceptoris 
mihi  superesse  videbatur  .  Quanquam  alia  sup¬ 
petit  ,  nec  mediocris  ,  doloris  consolatio  ;  eum 
scilicet ,  quem  mortuum  lugemus ,  praeclarum 
Virum  ,  non  omnem  interiisse  ;  reliqui  enim 
nobis  ex  eo  sunt  et  Gener ,  et  Filius  :  quorum 
alter  ,  Soceri  virtutum  ,  et  dignitatum  haeres  , 
eandem  nominis  commendationem  jam  obtinet : 
alter  vero  ,  utriusque  praeceptis  imbutus  ,  et 
exemplo  excitatus  ,  ad  eandem  gloriam  asse¬ 
quendam  contendit  . 


Die  17.  Mensis  Augusti  1837. 

'Vidit  pro  Eminentissimo ,  et  Reverendissimo 
Domino  Domino  Car  olo  Card .  Oppizzonio 
Bononice  Archiepiscopo  Joan.  Bapt .  Bruni 
Doct.  ColL  PhiloL  et  Professor . 

Die  2,0.  Augusti  1827. 

Vidit  pro  Excelso  Gubernio  Dominicus  Man - 
dini  S.  T.  D.  ColL  Prior  Parochus  3  et 
Exam •  SynodL 


Die  28.  Augusti  1827. 

Imprimatur  ser:  ser: 
Passaponti . 

